Han er 43 år, er kendt i hele verden for sine bygninger og har lige nu tegningerne klar til en by på Mars. Man skulle tro Aalborg var for småt til ham og hans firma, men alligevel er den danske verdensarkitekt Bjarke Ingels og hans tegnestue BIG - Bjarke Ingels Group - lige nu i gang med flere store projekter i Nordjyllands største by. Et af projekterne er blandt andet tegningerne til fremtidens Spritten ved Aalborgs havnefront - den såkaldte Cloud City. I fredags lagde Bjarke Ingels og den ansvarlige partner for projektet, David Zahle, vejen forbi Aalborg for at afholde foredrag i Musikken Hus - og de tog efterfølgende en snak med TV2 Nord om de ambitiøse planer. Her lagde Bjarke Ingels blandt andet vægt på vigtigheden af at holde fast i det gamle, når man skal omdanne et sted som de gamle spritfabrikker. I Nordliv mandag aften på TV2 Nord Salto kan du set et længere indslag, hvor vi sætter fokus på Cloud City. Hør blandt andet fra initiativtageren bag det nye Spritten, nordjyske Martin Nielsen samt Bjarke Ingels og David Zahle. Det er umiddelbart efter nyhederne klokken 19.30. Som opvarmning til Nordliv kan du herunder se hele interviewet med Bjarke Ingels, som blev optaget fredag aften.

Referat:
Bjarke Ingels og hans firma, BIG, står for tegningerne til det ambitiøse projekt.